KIRJALLINEN KYSYMYS P-0458/02 esittäjä(t): Jean-Maurice Dehousse (PSE) komissiolle. Postipalveluista annetun direktiivin 97/67/EY 23 artikla.



Virallinen lehti nro 160 E , 04/07/2002 s. 0219 - 0220



KIRJALLINEN KYSYMYS P-0458/02 esittäjä(t): Jean-Maurice Dehousse (PSE) komissiolle (14. helmikuuta 2002) Aihe: Postipalveluista annetun direktiivin 97/67/EY 23 artikla Komission piti esitellä yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä annetun direktiivin 97/67/EY(1) 23 artiklan mukaisesti Euroopan parlamentille ja neuvostolle 31. joulukuuta 2000 mennessä kyseisen direktiivin soveltamista koskeva kertomus, johon piti sisältyä myös asianmukaiset tiedot alan kehityksestä ja sen yhteiskunnallisista ja erityisesti työllisyyttä koskevista näkökohdista. Euroopan parlamentille ei kuitenkaan vielä ole välitetty edellä mainittuja näkökohtia koskevaa kertomusta. Kertomusta ilmeisesti laaditaan parhaillaan. Vaikuttaa siltä, ettei komissio ole ottanut huomioon postipalvelujen alan eurooppalaisen sosiaalisen vuoropuhelun komitean pyyntöä sen ottamisesta mukaan kertomuksen laatimiseen. Haluaisimme muistuttaa, että Euroopan parlamentti totesi 13. marraskuuta 2001 hyväksymässään päätöslauselmassa, joka koski komission tiedonantoa yleishyödyllisistä palveluista Euroopassa, että se pitää välttämättömänä kehittää moniarvoisia ja vastakkaisia arviointimenettelyjä, jotka kohdistuvat yleishyödyllisten palvelujen tehtäviin ja että se pitää tärkeiden palvelualojen vapauttamisessa tähän mennessä saavutettujen tulosten ja ongelmien perusteella välttämättömänä, että vaikutuksia sosiaaliseen ja alueelliseen yhteenkuuluvuuteen arvioidaan paremmin ennen kuin tarvittaessa päätetään, jatketaanko markkinoiden avaamista postipalvelujen alalla. Voisiko komissio näin ollen ilmoittaa, miksei se ole kuullut kyseisessä asiassa Euroopan tasolla järjestäytyneitä alan työmarkkinaosapuolia ja ottanut niitä mukaan kertomuksen laatimiseen, ja miten se voi ilman niitä taata kertomuksen laatimisen avoimuuden ja kerättävien ja esitettävien tietojen oikeellisuuden ja puolueettomuuden? (1) EYVL L 15, 21.1.1998, s. 14. Frederik Bolkesteinin komission puolesta antama vastaus (7. maaliskuuta 2002) Kuten arvoisa parlamentin jäsen mainitsee, direktiivin 97/67/EY(1) soveltamista koskevaa kertomusta laaditaan parhaillaan kyseisen direktiivin 23 artiklan mukaisesti. Kertomus sisältyy komission vuoden 2002 työohjelmaan. Ulkopuoliset konsultit toteuttivat kolme tutkimusta kertomuksen valmisteluvaiheessa. Komissio varmisti alaa Euroopan tasolla edustavien työmarkkinaosapuolten (sekä kaikkien asiaa koskevien osapuolten) kuulemisen ja aktiivisen osallistumisen kunkin tutkimuksen osalta erikseen seuraavin menettelytavoin: - osallistuminen workshopiin tutkimusten alkuvaiheessa tutkimuksen tavoitteiden ja konsulttien ehdottamien menetelmien tarkastelemiseksi - suorien yhteyksien ylläpitäminen konsultteihin koko tutkimustyön ajan (haastattelut, kyselylomakkeet ja mahdollisuus esittää kommentteja suoraan millä hetkellä tahansa) - osallistuminen workshopiin lopullisen tutkimusraportin luonnoksen esittelemiseksi ja tarkastelemiseksi (edellytys sille, että komissio hyväksyy lopullisen tutkimusraportin) - tutkimustietojen toimittaminen postipalveluita käsittelevälle alakohtaiselle neuvottelukomitealle sen täysistunnon ajan sekä tutkimustulosten esittäminen kyseiselle komitealle. Tämän jälkeen tutkimusraportit asetettiin saataville Internetiin ja toimitettiin alaa Euroopan tasolla edustaville työmarkkinaosapuolille sekä muille sidosryhmille. Lisäksi tällä hetkellä on käynnissä uusi tutkimus työllisyyden suuntauksista Euroopan postipalveluiden alalla. Myös tähän tutkimukseen sovelletaan edellä mainittuja menettelytapoja. Koska tämä tutkimus on erityisen tärkeä alan työmarkkinaosapuolille ja koko alalle, kyseisten menettelytapojen täydennykseksi suunnitellaan workshopia, joka mahdollistaa välivaiheen tulosten tarkastelun heti tiedonkeruun ensimmäisen vaiheen päätyttyä. (1) Euroopan parlamentin ja neuvoston direktiivi 97/67/EY, annettu 15 päivänä joulukuuta 1997, yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä, EYVL L 15, 21.1.1998.